Baba steeds vermis ná kapingsdrama; beloning verhoog | Maroela Media
Baba steeds vermis ná kapingsdrama; beloning verhoog
Die baba wat vermis is (Foto: Kyle van Reenen)
Daar word steeds onverpoos gesoek na die vermiste maand oue babadogtertjie wat Vrydagmiddag in Durban tydens 'n kaping ontvoer is.
Lt.kol. Thulani Zwane en Kyle van Reenen van Marshall Security het Saterdagoggend bevestig dat 'n grootskaalse soektog na die baba gelas is.
Maroela Media het vroeër berig 'n ma, haar maand oue babadogtertjie en 'n agtjarige kind is Vrydag in 'n wit Toyota Yaris deur twee gewapende mans gekaap.
Die agtjarige kind en die ma kon daarin slaag om uit die motor te kom voor kapers weggejaag het, maar die baba was steeds in die motor.
Die voertuig is later opgespoor danksy 'n Netstar-opsporingstelsel.
Intussen het Rescue Care Paramedics by die polisie en talle ander veiligheidsmaatskappye aangesluit om die baba te probeer opspoor.
Van Reenen het gesê die polisie stel nou ook snuffelhonde beskikbaar om met die soektog te help. "Die enigste probleem is dat daar nie 'n spesifieke gebied is waar ons kan soek nie, daarom is dit belangrik dat die publiek hierby betrokke raak."
Die voorval is ook wyd op sosiale media versprei en die hutsmerk #HelpFindDurbanBaby is intussen geskep sodat die publiek die jongste inligting oor die voorval maklik kan opspoor of selfs die baba help opspoor.
'n Beloning van tot en met R250 000 is intussen uitgeloof vir enigiemand wat kan help om die baba op te spoor en die kapers vas te trek.
Die polisie het 'n dringende beroep op mense met meer inligting gedoen om dadelik die noodlyn by 0860 010 111 te skakel.
'n Grootskaalse soektog is Saterdagoggend na die baba gelas (Foto: Verskaf)
Durban kaping Marshall Security
Man in hegtenis ná hy drie vroue, twee kinders afmaai
Here, bring asb hierdie baba vandag terug by haar ouers in Jesus Naam. Amein. My hart is met die ouers.
Vader van genade tree asb in besorg asb die baba terug by die ouers, dankie.
Hierdie is verskriklik en die mamma seker al van haar kop af, baba word nog geborsvoed. Bid dat hierdie baba veilig terugkom by haar ouers
Genadige Vader hou asb die klein babatjie in U liefdevolle beskermende Hande. Laat U will asb geskied. Amen
Dit is aaklig. Hulle moet die pa ook ondervra. Mens weet nie wat die huislike omstandighede was nie.